Title: Závery zo VI
Author: Peter
Company: urad

Závery zo VI. Európskej regionálnej konferencie Medzinárodnej organizácie práce
(Ženeva 12 . decembra 2000 – 15. decembra 2000)

1. Delegáti Šiestej európskej regionálnej konferencie Medzinárodnej organizácie práce vítajú obsah Správy generálneho riaditeľa Globalizácia Európy – Primeraná práca v informačnej ekonomike (I. diel) a Primeraná práca v Európe a strednej Ázii: Aktivity Medzinárodnej organizácie práce v rokoch 1995 – 2000 (II. diel). Delegáti prijali na základe súhlasu tieto závery, ako aj správu z konferencie, v ktorej sa odzrkadľuje aj rozprava, ktorá sa uskutočnila pred schválením záverov. 

2.  Účastníci tejto konferencie znova potvrdili záväzok k programu primeranej práce, ktorý zahŕňa štyri strategické ciele Medzinárodnej organizácie práce (ďalej len „MOP“) tak, ako bol schválený na Medzinárodnej konferencii práce v roku 1999:

•	podpora a posilnenie základných zásad a práv pri práci a medzinárodných pracovných noriem;
•	vytváranie väčšieho množstva príležitostí pre ženy a mužov na zabezpečenie primeraného zamestnania a príjmu;
•	umožnenie prístupu k sociálnej ochrane pre všetkých a
•	posilnenie tripartizmu a sociálneho dialógu.

3.  Účastníci odporúčajú, aby na celoštátnej, subregionálnej aj regionálnej úrovni mala by sa vytvárať taká politika a také aktivity, ktoré zahrnú všetky štyri strategické ciele organizácie, a to vrátane prvkov citlivého prístupu k otázkam príslušnosti k jednému z pohlaví (rodov) a prvkov orientácie na rozvoj.

Rozvojové trendy v regióne

4.  Európa a stredná Ázia je obrovský a rozmanitý región s krajinami na rôznom stupni vývoja. Rozdiely v úrovni rozvoja v regióne sú veľmi veľké a možno sa dokonca aj zväčšujú. 

5.  Konferencia uznáva rozdielnosť situácií v zamestnanosti, systémoch sociálneho dialógu a sociálnej ochrany v celom európskom a stredoázijskom regióne. Existuje však veľké množstvo spoločných prístupov, čo môže pomôcť tým, ktorí sú najviac zasiahnutí ekonomickými a sociálnymi zmenami. Tieto prístupy mali by sa zvýrazniť a mali by prispievať svojím dielom v celom regióne.  
Výzvy a príležitosti pre MOP

6.  Konferencia znova pripomína dôležitosť medzinárodných pracovných noriem a Deklarácie o základných zásadách a právach pri práci ako orientačné body a nástroje na dosiahnutie sociálneho a ekonomického pokroku.

7. Založenie dvoch multidisciplinárnych tímov v Európe a strednej Ázii s pôsobnosťou úradu, ako aj posilnenie o sieť národných korešpondentov priblížilo odbornú expertízu k zložkám členov. Hlavnými intervenciami v krajinách, pre ktoré tímy pôsobia, sú aktivity zamerané na politické konzultácie a aktivity odbornej spolupráce. Ďalšie opatrenia zamerané na zlepšenie ich efektívnosti si vyžadujú, aby zloženie tímov presnejšie odzrkadľovalo potreby zložiek členov. Pracovné normy sa chápu ako obzvlášť dôležitá odborná oblasť. 

8. Konferencia tiež vyzýva Správnu radu, aby počas rozpravy a schvaľovania programu a rozpočtu na ďalšie dva roky navrhla primerané finančné a ľudské zdroje potrebné na riadne fungovanie Regionálneho úradu MOP pre Európu a strednú Áziu vrátane oblastných útvarov a siete národných korešpondentov, pritom má plne brať zreteľ na potreby zložiek dotknutých krajín. S cieľom zvýšiť výkonnosť trojstranných (tripatritných) zložiek si úrad vyžiadal primerané zdroje na posilnenie svojho výskumu a poradenských služieb v ekonomických a sociálnych sektoroch.

Príspevok MOP pre kandidátske krajiny 

9. MOP má aj naďalej pokračovať v poskytovaní pomoci krajinám kandidujúcim na členstvo v EÚ pri modernizácii sociálnych systémov a integrácii „acquis communautaire“ v pracovnej a sociálnej oblasti. 

Príspevok MOP k Paktu stability

10. Základnými nástrojmi stabilnej ekonomickej politiky a politiky sociálneho rozvoja v regióne juhovýchodnej Európy je funkčný tripartizmus a bipartitný sociálny dialóg, na ktorom sa zúčastňujú zástupcovia sociálnych partnerov každej krajiny prostredníctvom inštitúcií. Podporujú sa všetky aktivity zamerané na lepší prístup sociálnych partnerov k pôsobeniu Paktu stability a trojstranných (tripartitných) konzultácii na regionálnej úrovni.
Príspevok MOP k upevňovaniu demokracie

11. Správne riadenie zohráva základnú úlohu v konsolidačnom procese ekonomickej transformácie v mnohých stredoeurópskych, východoeurópskych, ako aj stredoázijských krajinách. Boj proti korupcii, ktorý je jednou zo zložiek správneho riadenia, musí prebiehať veľmi rázne, nech už prebieha kdekoľvek. Pri zameriavaní sa na jednotlivé problémy má MOP žiadať členské štáty o pomoc pri koordinácii svojho úsilia s ďalšími medzinárodnými a regionálnymi organizáciami, ktoré pôsobia v tejto sfére. 

12. Niektoré krajiny v regióne sú ohrozované konfliktmi, ktoré poškodzujú ekonomickú a sociálnu súdržnosť (kohéziu). Od MOP sa požaduje, aby pokračovali rehabilitačné programy v štátoch, ktoré sú v kríze, a aby sa počas konfliktných a postkonfliktných situácií naďalej prispievalo k ochrane vysídlených ľudí, najmä pracovníkov a ich rodín. Konferencia tiež uznáva, že ak majú byť programy rekonštrukcie úspešné, musia klásť veľký dôraz na vytváranie silných a efektívnych trojstranných (tripartitných) a dvojstranných (bipartitných) mechanizmov sociálneho dialógu. 

Vzťahy MOP k EÚ, k Spoločenstvu nezávislých štátov a iným regionálnym inštitúciám

13. Paneurópsky prístup, pri ktorom krajiny regiónu využívajú svoje ľudské zdroje, odborné zdroje a expertízy spoločne s MOP, štátmi OSN a inými medzinárodnými organizáciami, je základom postupu vo vzťahu k procesu rozšírenia, pozitívneho vývoja v Spoločenstve nezávislých štátov a juhovýchodnej Európe, ktorý prispeje ku konsolidácii demokracie v regióne. 

14. MOP a EÚ sa vyzývajú, aby uplatňovali spoločný prístup k medzinárodným sociálnym záležitostiam, ako sa to predpokladá v záveroch Európskej rady z Nice. MOP a EÚ môžu zintenzívniť svoju spoluprácu vo výskume a spoločných aktivitách obojstranného záujmu.

Aktivity MOP

Priority európskej odbornej pomoci

Podporovanie primeraného zamestnania a príjmu

15. Ekonomický rast bol nerovnomerný počas väčšej časti desaťročia a priveľmi pomalý na to, aby mohol pozitívne ovplyvniť dlhodobé problémy s nezamestnanosťou. V mnohých transformujúcich sa krajinách pretrvávajú, napriek zlepšeniu hospodárstva, problémy s nízkymi mzdami, nevyplácaním miezd, závažnou nezamestnanosťou a podzamestnanosťou. Na účely minimalizácie nepriaznivých účinkov pretrvávajúcej hrozby nezamestnanosti sa vyžaduje výrazná reakcia MOP prostredníctvom odbornej pomoci a poradenských služieb. MOP sa má zamerať na odbornú prípravu a presunutie neumiestených pracovníkov, ako aj na ochranu žien, migrantov a iných skupín, ktoré môžu byť osobitne nepriaznivo ovplyvnené. Je potrebné podporovať zamestnanosť prostredníctvom sociálneho dialógu, ktorý vedie k vytváraniu ozdravujúcich podnikových stratégií, investícií do ľudských zdrojov a takého podnikového prostredia, ktoré umožňuje trvalú konkurencieschopnosť v ekonomike, ktorá musí vo zvýšenej miere brať zreteľ na globalizáciu a informačnú revolúciu.

16. Konferencia znovu pripomenula dôležitosť Rezolúcie o rozvoji ľudských zdrojov, ktorá bola prijatá na 88. zasadnutí Medzinárodnej konferencie práce a jej relevantnosť pre súčasnú rozpravu.

Podpora základných zásad a práv pri práci a medzinárodných pracovných noriem 

17. Aj keď členské štáty Európy a strednej Ázie sú vo veľmi dobrej situácii, pokiaľ ide o ratifikáciu základných dohovorov MOP, v regióne stále pretrvávajú problémy s aplikáciou týchto dohovorov. Všetci členovia majú pokračovať v realizácii aktívnej politiky ratifikácie dohovorov MOP, ktoré by sa nemali považovať ako duplikáty existujúcich a pripravovaných regionálnych dokumentov.

18. V súlade so všeobecnou kampaňou za ratifikáciu, začatej v roku 1995, musí naďalej pokračovať úsilie o zabezpečenie aplikácie ôsmich základných dohovorov a postupu v súlade s nimi. Osobitnú pozornosť treba venovať zabezpečeniu toho, aby zamestnávatelia a pracovníci mohli využívať svoje základné práva na združovanie sa a slobodné kolektívne vyjednávanie tak, ako je definované v dohovoroch č. 87 a 98. 

19. Sloboda združovania a efektívne uznávanie práva na kolektívne vyjednávanie sú základnými princípmi pracovných vzťahov. Prípady porušovania týchto základných princípov v mnohých krajinách regiónu ešte stále pretrvávajú. Konferencia preto vyzýva vlády, aby prijali všetky potrebné opatrenia na to, aby sa táto situácia napravila, alebo aby sa predchádzalo takýmto prípadom, a to na základe ustanovení Deklarácie o základných zásadách a právach pri práci a príslušných dohovorov a odporúčaní.

20. V zmysle uvedených skutočností bola vznesená osobitná pripomienka k skutočnosti, že veľká väčšina účastníkov konferencie poukázala na závažné porušovanie odborárskych práv v Bielorusku. Vyhlásenie skupiny pracovníkov sa nachádza v dodatku k týmto záverom. Skupina zamestnávateľov sa stotožnila s vyhlásením, ktoré urobilo 32 vládnych delegácií. 

21. Vlády, zamestnávatelia aj pracovníci sa musia rozhodným spôsobom zasadiť proti diskriminácii na základe rasy, farby, pohlavia, náboženstva, politického názoru, národného alebo sociálneho pôvodu. Osobitnú pozornosť treba venovať nebezpečenstvu diskriminácie najviac ohrozených skupín pracovníkov, a to najmä tých, ktorí musia čeliť viacnásobnej diskriminácii, ako sú vysídlení obyvatelia a národnostné menšiny.

Posilnenie tripartizmu a sociálneho dialógu

22. Ratifikácia Dohovoru MOP o trojstranných konzultáciách (Medzinárodné pracovné normy) č. 144 z roku 1976 a jeho riadne uplatňovanie majú mať vysokú prioritu, prinajmenšom ako prostriedok na povzbudenie trojstranných (tripartitných) mechanizmov. Trojstranné (tripartitné) subregionálne a regionálne výmeny názorov o pracovných a sociálnych problémoch môžu tiež posilniť tieto mechanizmy, a to poskytovaním vyváženého poradenstva v politických otázkach.

23. Reforma pracovnej legislatívy má pokračovať vo všetkých krajinách s tranzitívnou ekonomikou, kde je to potrebné, a to v tom zmysle, aby sa základné a pragmatické prvky konštruktívneho trojstranného (tripartitného) a dvojstranného (bipartitného) sociálneho dialógu plne uznávali a uplatňovali. Príspevok MOP k tomuto procesu má pre tieto krajiny zásadný význam a mal by pokračovať a zintenzívňovať sa. 

24. V súvislosti s rezolúciou prijatou na Varšavskej regionálnej konferencii (september 1995) sa vládam, ktoré doteraz neurobili potrebné opatrenia pripomína, že musia všetkými prostriedkami (vrátane odvodov daní) umožniť takú politiku, ktorá uľahčí rozšírenie členstva v organizáciách zamestnávateľov a pracovníkov. 

Zabezpečenie sociálnej ochrany pre všetkých

25. Každý rok je v európskych a stredoázijských krajinách usmrtených a zranených veľký počet pracovníkov a veľký počet z nich ochorie pri práci. V tomto zmysle je potrebné urobiť ešte veľa preventívnej a ochrannej práce. Treba podniknúť kroky na zavedenie osvojovania si a inovácie podporných metód na úrovni pracovných miest v kombinácii s nevyhnutnou legislatívou a účinnou inšpekciou.

26. Budúcnosť sociálnej ochrany je predmetom diskusií vo všetkých krajinách regiónu. MOP má pokračovať v úsilí poskytovať pomoc v procese reformovania systémov sociálneho zabezpečenia pomocou takých postupov, ktoré rešpektujú základné práva poistených osôb a poberateľov dávok, aby boli finančne trvalo udržateľné a aby boli súčasťou všeobecného, celkového sociálneho súhlasu. Očakáva sa, že všeobecná diskusia na Medzinárodnej konferencii práce v roku 2001 poskytne tomuto regiónu cenné podnety. 

27. Migrácia za prácou za zvyšuje, čo je spôsobené vnútroeurópskymi pohybmi. Tieto pohyby sú často sprevádzané množstvom nežiaducich javov, akými sú skrytá a nelegálna migrácia, nevyhovujúce podmienky na prácu a nedostatočná ochrana migrujúcich pracovníkov, a teda niekedy aj neznesiteľné formy migrácie ľudských bytostí, najmä obchodovanie so ženami. Je nevyhnutné, aby sa politika tak v krajinách pôvodu, ako aj v krajinách určenia účinne zaoberala ochranou práv legálnych migrantov pracovníkov v súlade s príslušnými dohovormi MOP.

28. Pokiaľ ide o problematiku informačných a komunikačných technológií (IKT) sa konferencia zhodla na týchto záveroch. 

Postupy smerovania k celkovej informačnej spoločnosti

29. Uznáva sa potenciál IKT (Informačných a komunikačných technológií) podporovať rast ekonomiky a zamestnanosti a vyššiu produktivitu, ktorú možno dosiahnuť pomocou IKT, je v súlade so sieťou rastu zamestnanosti. Aj tak sa však vynárajú nové modely straty zamestnania a vytvárania nových pracovných miest prostredníctvom rozšírenia informačných a komunikačných technológií, pritom v tomto procese sú takí, ktorí nimi získavajú, ale aj takí, ktorí strácajú. Väčšie zameranie politiky na celoživotné vzdelávanie potrebuje byť súčasťou stratégií štátov, pokiaľ ide o informačné a komunikačné technológie, aby sa digitálne rozdelenie krajín ďalej nerozširovalo. Nevyhnutnosť zlepšiť prístup k celoživotnému vzdelávaniu a odbornej príprave, a to najmä k novým technológiám, s cieľom vyhnúť sa nedostatočnej kvalifikácii, sa všeobecne uznáva.

30. S cieľom zvýšiť a zlepšiť príležitosti na získanie zručností, ktoré súvisia so zavedením a prijatím komunikačných technológií, majú vlády a organizácie zamestnávateľov a pracovníkov spolupracovať na rozvoji politiky vzdelávania a odbornej prípravy a na zlepšení všetkých foriem prípravy na povolanie. Oboznamovanie sa s použitím moderných informačných a komunikačných technológií má začínať už od najnižších stupňov základného školstva a na tieto účely musí štát vytvoriť vhodné programy a pokúsiť sa o identifikáciu primeraných prostriedkov.

31. Spomínané skutočnosti sa majú stať pre sociálnych partnerov prioritou, pretože vzdelávanie a znalosti majú dokonca zásadný význam pre ekonomický rast a rýchlosť technologických zmien, čo spôsobuje, že znalosti veľmi rýchlo zastarávajú a pre mnohých pracovníkov a inštitúcie v niektorých krajinách je ťažké udržať krok s týmito zmenami. Nedostatočné poskytovanie znalostí a prístupu k celoživotnému vzdelávaniu sú najväčším zdrojom digitálnych rozdielov. 

Pohyb ľudí k práci, alebo práce k ľuďom

32. Osobitná pozornosť sa musí venovať zabezpečeniu toho, aby migrácia vysokokvalifikovaných osôb nevyústila do úniku mozgov z požadovaných ľudských zdrojov z krajín pôvodu a aby to nebránilo väčším investíciám do odbornej prípravy a rekvalifikácie vlastných občanov v krajinách určenia, najmä tých, ktorí sú práve nezamestnaní.

Adaptácia vedenia (manažmentu) na nové technológie a novú organizáciu práce

33. Nové zamestnanecké príležitosti, najmä tie, ktoré vznikajú rozširovaním informačných a komunikačných technológií, do veľkej miery závisia od súkromných podnikov, najmä malých a stredných podnikov. Prostredníctvom informačných a komunikačných technológií vzrástla obchodovateľnosť so službami a európske krajiny majú viac príležitostí exportovať „nemateriálne“ produkty, ako je software. Technológie tiež podporujú podnikanie a samostatnú zárobkovú činnosť, pretože prekážky na vstup sú pomerne malé, pritom sa viac spoliehajú na kreativitu a inovácie ako na fyzické zdroje a kapitálové investície. Je dôležité, aby podnikatelia dostávali pomoc pri vychádzaní v ústrety výzvam globalizácie a integrácie do Európskej únie, a to prostredníctvom snahy o zvýšenie produktivity a programov odbornej prípravy, ktoré majú za cieľ zvýšiť efektívnosť riadenia a podporu podnikania pre ženy a mužov. 

Začlenenie ohrozených skupín do informačnej spoločnosti

34. Digitálne rozdiely sa prejavujú v príjme, vzdelaní, podľa príslušnosti k jednému z pohlaví a miesta. Týka sa to rovnako starších aj mladších pracovníkov, a to najmä v kontexte starnutia pracovnej sily. Osobitné úsilie treba venovať problémom vybavenia starších pracovníkov znalosťami príslušnými pre nové technológie. 

35.Vo sfére informačných a komunikačných technológií je zamestnaných menej žien ako mužov. Informačné a komunikačné technológie sa môžu stať nástrojom na vytváranie pracovných príležitostí pre ženy a na prekonanie diskriminácie. Avšak politika a inštitúcie potrebujú tiež zabezpečiť, aby informačné a komunikačné technológie nevyústili do polarizácie zručností na základe príslušnosti k jednému z pohlaví alebo k posilňovaniu existujúcich modelov delenia trhu práce podľa príslušnosti k pohlaviu. Treba vyvinúť osobitné úsilie na to, aby sa dievčatá mohli prihlasovať v školách na predmety súvisiace s informačnými a komunikačnými technológiami. 

36. Zintenzívnenie obchodných stykov založených na Internete sa na trhu práce môže stať dôležitou zbraňou na prekonanie diskriminácie napr. postihnutých osôb. Avšak rozšírenie informačných a komunikačných technológií do sveta práce môže tiež viesť k väčšej izolácii pracovníkov prostredníctvom teleworkingu (práca na diaľku s počítačovými zariadeniami zahŕňajúca prácu doma) a zvýšenému sledovaniu pracovníkov na pracovnom mieste. 

Adaptácia inštitúcií trhu práce na informačnú spoločnosť

37. Informačné a komunikačné technológie môžu mať časom väčší vplyv na ľudské a pracovné vzťahy. V súvislosti s tým MOP pociťuje potrebu preskúmať potenciálne škodlivé dôsledky na pracovníkov a spoločnosť a spôsoby, ako sa s nimi čo najlepšie vyrovnať.

38. Treba brať do úvahy aj účinky, ktoré budú mať informačné a komunikačné technológie na pracovníkov a ich rodiny, pretože na mnohotvárnom trhu práce, ktorý vytvárajú informačné a komunikačné technológie, sa prejavujú rozdiely v sociálnej ochrane. Aj keď samostatne zárobkovo činné osoby a zmluvní pracovníci na hornom konci kvalifikačného trhu sú často veľmi žiadaní a môžu mať vysoké príjmy, pre iných ponúka štandardná pracovná zmluva ako výsledok kolektívneho vyjednávania obyčajne vyšší stupeň ochrany, ako rôzne individuálne zmluvy o práci a samostatná zárobková činnosť. Je potreba preskúmať primeranosť existujúcich zákonov, ktorými sa riadia zmluvy, ako aj potreba, aby tak MOP, ako aj členské štáty presnejšie monitorovali rozdiely medzi skutočnou a nepravou samostatnou zárobkovou činnosťou.

39. Niekoľko dohovorov MOP má osobitne dôležitú úlohu pri zmenách trhu práce, ktoré sa prejavujú v súvislosti so zavádzaním informačných a komunikačných technológií. Ide napr. o Dohovor MOP o pracovníkoch so zodpovednosťou za rodinu č. 156 z roku 1981, Dohovor MOP o čiastočnom pracovnom čase č. 175 z roku 1994, Dohovor MOP o práci doma č. 177 z roku 1996 a Dohovor MOP o súkromných agentúrach (sprostredkovateľniach) práce č. 181 z roku 1997. 

Adaptácia organizácií zamestnávateľov a pracovníkov na informačnú spoločnosť

40. Nezávislosť práce od miesta jej vykonávania a schopnosť sledovať správanie pracovníka v skutočnom čase môže vyústiť do relatívneho oslabenia kolektívnych prístupov k práci, čo spôsobuje ešte väčšiu dôležitosť úplného rešpektovania dohovorov MOP v sektore informačných a komunikačných technológií, pritom MOP bude naďalej venovať pozornosť tejto problematike v európskom a stredoázijskom regióne. 

41. Aj keď účinky informačných a komunikačných technológií na kvalitu života a zamestnania môžu byť často celkom pozitívne, značný je aj potenciál negatívnych účinkov. Medzi nové problémy zdravia a bezpečnosti môžu patriť aj vyčerpanie a zvyšujúci sa stres v práci. Zainteresovanie sociálnych partnerov bude zásadnou otázkou pri minimalizácii týchto negatívnych účinkov. Ľudia nesmú dovoliť, aby technológie určovali výstupy, ale namiesto toho majú sa vysporiadať s tým ako sa môžu vymoženosti viac rozšíriť a sociálne výdavky a riziká minimalizovať.

42. Ekonómia vedomostí prináša nové výzvy, z ktorých jedna je zabezpečenie silných organizácií zamestnávateľov a pracovníkov. Organizovanie novej pracovnej sily pre informačné a komunikačné technológie a prilákanie nových firiem zaoberajúcich sa týmito technológiami za členov zamestnávateľských organizácií bude tak pre odborové, ako aj pre zamestnávateľské organizácie prínosom zvýšením ich efektívnosti a rozšírením rozsahu služieb, ktoré ponúkajú, tak členom, ako aj nečlenom, a tiež aj v posilnení ekonomického a sociálneho pokroku.

Adaptácia MOP na informačnú spoločnosť

43. MOP má prostredníctvom odbornej spolupráce pomáhať svojim zložkám členov prispôsobovať sa informačnej spoločnosti, a to zbieraním a rozširovaním najlepších praktík s osobitným zameraním na tie členské štáty, ktoré značne zaostávajú. Odporúča sa, aby sa Medzinárodné školiace stredisko MOP v Turíne stalo centrom vynikajúcej kvality pre odbornú prípravu zameranú na znalosti súvisiace s informačnými a komunikačnými technológiami. Časom sa môže uvažovať o vzniku „e-university“ (elektronickej univerzity), prostredníctvom ktorej by bol širší prístup k vedomostnej báze úradu. MOP má preskúmať svoju vlastnú kapacitu v informačných a komunikačných technológiách a v potrebnej miere zaktualizovať svoje vlastné schopnosti. 

Doplnok

Porušovanie odborárskych práv v Bielorusku

Vyhlásenie k VI. Európskej regionálnej konferencii Medzinárodnej organizácie práce
(Ženeva 12. – 15. december 2000)

1. Skupina pracovníkov chce upozorniť VI. európsku regionálnu konferenciu na závažné porušovanie odborárskych práv v Bielorusku. Skupina pracovníkov sa odvoláva na sťažnosť, ktorú predložili v júni do MOP bieloruské odbory proti porušovaniu Dohovoru č. 87 a 98 štátom. Na doloženie sťažnosti bolo priložené veľké množstvo dokumentácie, ktorá sa týka najmä zasahovania štátu do vnútorných záležitostí odborov a reštriktívnych postupov pri registrácii odborov. 

2. Žiadne postupy, na ktoré sa sťažovali bieloruské odbory, sa nezastavili. Naopak, od júna poskytujú bieloruské odbory ďalšie prípady neustávajúceho tlaku zo strany štátnych orgánov, ako aj pokusy o výmenu odborárskych vodcov priamym aj nepriamym zasahovaním do postupov kongresu a zastrašovania vrátane zablokovania bankových účtov. Vyvíjal sa aj tlak na podnikových riaditeľov s cieľom zatiahnuť ich do týchto postupov a ustanoviť podnikové odbory riadené vedením (manažmentom). Mnohým miestnym odborovým organizáciám sa stále odmieta registrácia. Dôsledkom toho nemôžu pracovať a primerane zastupovať svojich členov.

3. Štátne orgány znemožnili pokusy sociálnych partnerov o angažovanie sa v skutočnom sociálnom dialógu.  
4. Žiadame štátne orgány Bieloruska, aby sa začali konštruktívne zaoberať touto vážnou situáciou, aby sa zabezpečila úplná zhoda s ustanoveniami Dohovoru MOP 87 a 98, ktoré vláda Bieloruska ratifikovala, a aby sa plne dodržiavala sloboda združovania na základe zákona a v praxi. 
5. Žiadame generálneho riaditeľa, aby urobil všetky potrebné opatrenia na zabezpečenie zosúladenia postupov štátnych orgánov Bieloruska s ustanoveniami Dohovorov MOP č. 87 a 98 a podpory kolektívneho vyjednávania a sociálneho dialógu.